Komisijos Sprendimas
1983 m. gruodžio 22 d.
dėl Europos socialinio fondo valdymo
(83/673/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. spalio 17 d. Tarybos sprendimą 83/516/EEB dėl Europos socialinio fondo uždavinių [1],
atsižvelgdama į 1983 m. spalio 17 d. Tarybos reglamentą (EEB) Nr. 2950/83 dėl Sprendimo 83/516/EEB dėl Europos socialinio fondo uždavinių įgyvendinimo [2], ypač į jo 4 ir 9 straipsnius,
kadangi reikia patvirtinti paraiškų paramai gauti ir mokėjimo reikalavimų formas.
kadangi, siekiant įvykdyti patikimo išteklių valdymo reikalavimus, kiekvienai 1 priede pateiktoje formoje nurodytai operacijos rūšiai reikalinga atskira paraiška, kad būtų galima tiksliai įvertinti operacijas pagal Sprendimo 83/516/EEB nuostatas bei Fondo valdymo rekomendacijas;
kadangi būtina nustatyti laiką, per kurį reikia paduoti paraiškas paramai gauti pagal Sprendimo 83/516/EEB 3 straipsnio 2 dalį bei pateikti galutinio mokėjimo reikalavimus;
kadangi paramos laikotarpis pagal Sprendimo 83/516/EEB 3 straipsnio 1 dalį atliekamoms operacijoms turi sutapti su finansiniais metais; kadangi reikia nustatyti pagal to sprendimo 3 straipsnio 2 dalį daugiametėms operacijoms teikiamos paramos ilgiausią trukmę;
kadangi būtina, kad valstybė narė nedelsdama informuotų Komisiją apie visus veiksnių, kuriais buvo pagrįstas paramos patvirtinimas, pasikeitimus;
kadangi, siekiant užtikrinti patikimą išteklių valdymą, visos nepanaudotos sumos turi būti nedelsiant grąžinamos, kad jas būtų galima iš naujo paskirti kitoms operacijoms, kurioms galima teikti paramą;
kadangi Komisiją būtina nedelsiant informuoti, jei dėl Fondo paramą gavusios operacijos atliekamas tyrimas, nes įtariama, kad buvo padaryti pažeidimai;
kadangi labai svarbu, kad valstybės narės nuolat teiktų informaciją Komisijai, nes išsamios žinios apie paramą gavusias operacijas užtikrina Fondo teikiamos paramos efektyvumą,
PRIĖMĖ ŠĮ SPRENDIMĄ:
1 straipsnis
1. Paduodant paraiškas paramai gauti pagal Sprendimo 83/516/EEB 3 straipsnį naudojama 1 priede pateikta forma.
2. Paduodant paraiškas:
- dėl galutinio mokėjimo pagal Reglamento (EEB) Nr. 2950/83 5 straipsnio 4 dalį naudojama 2 priede pateikta forma,
- dėl antrojo avansinio mokėjimo pagal Reglamento (EEB) Nr. 2950/83 5 straipsnio 2 dalį naudojama 3 priede pateikta forma.
3. Paraiškos paduodamos trimis egzemplioriais. Formos pildomos spausdintinėmis raidėmis, nepraleidžiant nė vieno punkto.
4. Šio straipsnio reikalavimų neatitinkančios paraiškos nenagrinėjamos.
2 straipsnis
1. Dėl sprendimo 83/516/EEB 1 straipsnio 2 dalyje minėtų operacijų rūšių ir to sprendimo 4 straipsnyje minėtų asmenų kategorijų paduodamos atskiros paraiškos paramai gauti. Kiekvienoje paraiškoje pateikiamas kiekvieno regiono ar srities aprašas pagal Sprendimo 83/516/EEB 7 straipsnio 3 dalies reikalavimus ir Fondo valdymo rekomendacijas.
2. Paraiška gali būti susijusi tik su vienu Fondo valdymo rekomendacijų punktu, nustatančiu operacijų pirmenybę. Jei operacija susijusi su keliomis asmenų kategorijomis, dėl kiekvienos kategorijos reikia paduoti atskirą paraišką.
3. Jei operaciją vykdo kelios valstybės narės, kiekviena valstybė turi paduoti paraišką dėl savo įnašo.
4. Šio straipsnio sąlygų laikymasis yra prielaida patenkinti paraiškas.
3 straipsnis
1. Kad būtų nagrinėjamos paraiškos gauti paramai, susijusiai su kitais metais numatytomis išlaidomis arba daugiamečių operacijų atveju su išlaidomis, numatytomis tiems metams, kai bus atliekamos operacijos pagal Sprendimo 83/516/EEB 3 straipsnio 2 dalį, valstybės narės turi paduoti tas paraiškas iki kiekvienų metų spalio 21 d.
2. Skubias paraiškas valstybės narės turi paduoti ne vėliau kaip prieš mėnesį iki operacijos pradžios. Kartu su 1 priede pateikta forma reikia pateikti išsamų skubos pagrindimą.
4 straipsnis
1. Parama pagal Sprendimo 83/516/EEB 3 straipsnio 1 dalį atliekamoms operacijoms negali būti teikiama ilgesnį kaip vienerių Europos Bendrijų finansinių metų laikotarpį.
2. Parama pagal Sprendimo 83/516/EEB 3 straipsnio 2 dalį atliekamoms operacijoms negali būti teikiama ilgesnį kaip 36 mėnesių laikotarpį.
5 straipsnis
Jei operacija, dėl kurios paduota paraiška paramai gauti arba kuriai atlikti buvo suteikta parama, negali būti įgyvendinta arba gali būti įgyvendinta tik iš dalies, valstybė narė apie tai nedelsdama praneša Komisijai.
6 straipsnis
1. Valstybių narių paraiškos dėl išmokų turi pasiekti Komisiją per 10 mėnesių nuo atitinkamų operacijų pabaigos. Parama neteikiama pagal paraiškas, paduotas pasibaigus minėtajam laikotarpiui.
2. Jei per tris mėnesius nuo 1 dalyje nurodyto 10 mėnesių laikotarpio pabaigos 2 priede pateiktoje formoje negalima pateisinti operacijos išlaidų, avansinės išmokos turi būti grąžintos.
3. Kai vadovaudamasi Reglamento (EEB) Nr. 2950/83 5 straipsnio 3 dalies nuostatomis valstybė narė prašo sustabdyti avanso išmokėjimą, parama išmokama kaip viena galutinė išmoka.
4. Jei paduodant paraišką dėl galutinės išmokos paaiškėja, kad dalis lėšų liko nepanaudota, tas lėšas reikia nedelsiant grąžinti.
7 straipsnis
Jei dėl paramą gavusios operacijos valdymo atliekamas tyrimas, nes įtariama, kad buvo padaryti pažeidimai, valstybė narė apie tai turi nedelsdama informuoti Komisiją.
8 straipsnis
Valstybės narės, naudodamos 4 priede pateiktą formą, iki kiekvienų metų gruodžio 15 d. pateikia Komisijai statistinius duomenis apie praėjusių finansinių metų operacijas, atkliktas naudojant Fondo paramą.
9 straipsnis
1. Šiuo sprendimu panaikinami Komisijos sprendimai 78/706/EEB [3] ir 78/742/EEB [4]. Tačiau tie sprendimai ir toliau galioja operacijoms, dėl kurių paraiška buvo paduota iki 1983 m. spalio 1 d.
2. Nukrypstant nuo 3 straipsnio, paraiškas, susijusias su operacijomis, kurias numatyta pradėti 1984 finansiniais metais, reikia paduoti iki 1984 m. kovo 13 d.
10 straipsnis
Šis sprendimas skirtas valstybėms narėms.
Priimta Briuselyje, 1983 m. gruodžio 22 d.